গুজরাতের উনায় গো-মাংস খাওয়ার অভিযোগে দলিত নিগ্রহের পর এবার মধ্যপ্রদেশের মান্দসোর। গো-মাংস পাচারকারী সন্দেহে সংখ্যালঘু সম্প্রদায়ের দুই মহিলাকে মান্দসোর রেল স্টেশনে ফেলে পেটাল গো-রক্ষাকমিটির সদস্যেরা। ঘটনাস্থলে পুলিশ থাকলেও স্রেফ দর্শকের ভূমিকায় দেখা গিয়েছে তাদের। এগিয়ে আসেননি পথচলতি কেউ। বরং দুই মহিলাকে বেধড়ক মার খেতে দেখে মোবাইলে ছবি তুলেছেন কেউ কেউ! যদিও পরে জানা গিয়েছে, ওই মহিলাদের কাছে মোষের মাংস ছিল। 
মান্দসোরের পুলিশ সুপার মনোজ শর্মা জানিয়েছেন, গতকাল তাঁদের কাছে খবর আসে, রাজধানী ভোপাল থেকে ৩৫০ কিলোমিটার দূরে মান্দসোর স্টেশনে দুই মহিলা গো-মাংস পাচার করছেন। তাঁদের আটক করে পুলিশ। কিন্তু সেই সময় বিক্ষুব্ধ জনতা মহিলাদের ছিনিয়ে নিয়ে মারধর শুরু করে। উন্মত্ত জনতাকে ‘গোমাতা কী জয়’ বলে চিৎকার করতেও শোনা গিয়েছে     একটি ভিডিওয়।
কোতোয়ালি থানার ওসি এম পি সিংহ পারিহার জানিয়েছেন, ধৃতদের কাছ থেকে প্রায় ৩০ কিলোগ্রাম মাংস উদ্ধার হয়েছে। তবে প্রাথমিক পরীক্ষার পর জানা গিয়েছে, মাংসগুলি গরুর নয়, মোষের। পশুসংরক্ষণ আইনে ওই মহিলাদের বিচারবিভাগীয় হেফাজতে পাঠিয়েছে আদালত। তবে তাঁদের মারধরের ঘটনায় কাউকেই গ্রেফতার করেনি পুলিশ। 
এদিকে, গুজরাতের উনায় সিআইডি তদন্তে জানা গিয়েছে যে সিংহের আক্রমণেই চারটি গরু মারা গিয়েছিল। অথচ সেই গোহত্যায় দলিত যুবকদের দায়ী করে তাঁদের বেধড়ক পেটানো হয়েছিল। সিআইডি ইন্সপেক্টর জেনারেল এস এস ত্রিবেদী জানান, উনা তালুকের দু’টি জায়গায় সিংহের আক্রমণে গরুগুলি মারা গিয়েছিল। তখন গরুর দেহ পরিষ্কার করার জন্য ওই দলিত যুবকদের ডাকা হয়েছিল। পরে সেই যুবকদেরই গোহত্যার জন্য দায়ী করে মারধর করে গোরক্ষা কমিটি। 
এই পরিস্থিতিতে আজ সংসদে গো-সন্ত্রাসের প্রসঙ্গ ওঠে। রাজ্যসভার অধিবেশন শুরু হতেই মায়াবতী বলেন, ‘‘গুজরাতে দলিত নিগ্রহের পর মধ্যপ্রদেশে সংখ্যালঘু মহিলাদের মারধর করা হয়েছে। এনডিএ সরকার শিশুকন্যা রক্ষা, নারীর মর্যাদা রক্ষার কথা বলছে, পাশাপাশি লোক লাগিয়ে গুন্ডাগিরি চালাচ্ছে।’’ এর পরেই ওয়েলে নেমে বিক্ষোভ দেখান বিএসপি সাংসদেরা। যোগ দেয় কংগ্রেসও।